दोपहर ढाई बजे बिड़ला-ए के छात्र अचानक फिर उग्र हो उठे. छात्रों ने फोर्स पर पेट्रोल बम और पत्थर फेंके. इनके समर्थन में एलबीएस हॉस्टल के छात्र भी आ गए. फोर्स ने गेट पर मौजूद उपद्रवियों को खदेड़ा तो छत पर मौजूद छात्रों ने भारी पथराव शुरू कर दिया. लगभग तीन घंटे तक परिसर में अराजकता की स्थिति बनी रही. कुछ ही देर में कई थानों की फोर्स मौके पर पहुंच गई. होल्कर हाउस चौराहा लगभग आधे घंटे तक फोर्स और उपद्रवी छात्रों के बीच जंग का मैदान बना रहा.